《四月十三日池上饮》
宋代·晁公溯

圆荷受白露，可爱池上凉。
相将携筇来，羽衣飒飘扬。
停觞待明月，少焉出西方。
澄波照河汉，俯仰清茫茫。
悠然望高天，邀月入我觞。
肺肝聊一洗，吸此空中光。
微风吹芙蕖，杂以草木香。
岂复知有暑，踏冰挟飞霜。
乐哉且勿归，况乃夜未央。
自疑非人间，今夕不可忘。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。